ACAP ย้ำชัดก่อนปล่อยสินเชื่อตรวจเข้ม-ยึดหลักความโปร่งใส
ACAP ย้ำชัดก่อนปล่อยสินเชื่อตรวจเข้ม-ยึดหลักความโปร่งใส 
14 มี.ค. 2560

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป จำกัด (มหาชน) หรือ ACAP เปิดเผยว่า บริษัทฯ เป็นผู้ประกอบการธุรกิจการปล่อยสินเชื่อให้กับผู้ประกอบการขนาดใหญ่ ขนาดกลาง และขนาดย่อม โดยมีวัตถุประสงค์ เพื่อสนับสนุนให้ผู้ประกอบการสามารถเข้าถึงแหล่งเงินทุนในระบบได้มากขึ้น ซึ่งถือเป็นเครื่องมือที่ช่วยการขับเคลื่อนระบบเศรษฐกิจของประเทศ
สำหรับขั้นตอนการพิจารณาเพื่ออนุมัติในการปล่อยสินเชื่อนั้น ทาง ACAP มีการเช็คประวัติลูกค้า และตรวจสอบข้อกฎหมาย  ที่สำคัญตรวจสอบคุณภาพทรัพย์สินก่อนปล่อยสินเชื่ออย่างละเอียด ซึ่งการพิจารณาดังกล่าวมีเงื่อนไขที่ไม่ต่างจากสถาบันการเงินทั่วไป แต่บริษัทฯมีการดำเนินการได้กระชับ รวดเร็วและยืดหยุ่นให้กับผู้ประกอบการมาก กว่าสถาบันการเงิน
ทั้งนี้ กลุ่มลูกค้าของบริษัทฯจะเป็น บริษัท นิติบุคคลในอุตสาหกรรมต่างๆที่ต้องการความรวดเร็วในการหาแหล่งเงินทุน และมีหลักประกันที่ไม่ด้อยค่าและเป็นหลักประกันที่ดี ที่สำคัญจะมีการพิจารณาลูกค้าจากทีมงานผู้เชี่ยวชาญในวงการการให้บริการสินเชื่อ ส่วนบริษัทที่ประเมินมูลค่าทรัพย์สิน และผู้ประเมินหลักที่บริษัทฯไว้วางใจ เป็นบริษัทที่มีความน่าเชื่อถือ และมีรายชื่อที่ได้รับความเห็นชอบจากทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทั้งสิ้น
ประธานเจ้าหน้าที่บริหาร ACAP กล่าวเพิ่มว่า บริษัทฯมีคณะทำงานที่เป็นผู้มีความรู้ความสามารถและทำงานกันอย่างจริงจังที่สำคัญเรายึดหลักความถูกต้องโปร่งใสตามหลักธรรมภิบาล เราทำงานด้วยความทุ่มเทเพื่อให้บริษัทได้เติบโตอย่างยั่งยืน และมั่นคง และมีความตั้งใจให้ ACAP เป็นสถาบันของสินเชื่อที่มีส่วนในการผลักดันผู้ประกอบการไทยให้เติบโตไปพร้อมๆกับเศรษฐกิจไทย  ดังนั้นจึงอยากให้กลุ่มผู้ถือหุ้น และ นักลงทุน เชื่อมั่นในหลักการบริหารงานที่โปร่งใส และ ความเป็นมืออาชีพของคณะผู้บริหาร รวมถึงพนักงานของ ACAP ทุกคน
” บริษัทฯไม่อยากให้นักลงทุนตื่นตระหนกกับกระแสข่าวลือต่างๆ และอยากให้นักลงทุนศึกษาการดำเนินธุรกิจของบริษัทมากกว่าที่จะเชื่อแต่ข่าวตามโซเชียลมีเดีย โดยเฉพาะทางไลน์ หรือ เขาว่า ทั้งนี้เพื่อประโยชน์ของนักลงทุนเอง”นางสาวสุกัญญา กล่าว
สำหรับแนวโน้มผลประกอบการไตรมาส 1/2560 มองว่า มีการเติบโตอย่างมั่นคง จากปัจจุบันที่มีลูกค้าต้องการสินเชื่อเพิ่มขึ้นอย่างต่อเนื่อง โดยตั้งเป้าหมายพอร์ตสินเชื่อปีนี้ที่ 6,000 ล้านบาท จากสิ้นปี 2559 ที่มีพอร์ตสินเชื่อประมาณ 4,500 ล้านบาท